གསུམ་སྟག་མོ་གྲུས་མའི་སྟེང་ན་འགྱིང་ཞིང་གཏུམ་རྔམས་དང་ལྡན་པ། དེ་དག་གི་མཐའ་སྐོར་དུ་ཞི་བ་བཞི་བཅུ་རྩ་གཉིས་དང་འབར་བ་ཁྲག་འཐུང་གི་ལྷ་ཚོགས་རྣམས་གསལ་ལ་མ་འདྲེས་པར་ཆ་ཕྲ་བའི་རང་
བཞིན་དུ་བཞུགས་པའོ།། རྩ་འདབ་བརྒྱད་ཀྱི་ནང་དུ་པདྨ་ཉི་ཟླའི་གདན་ལ་བཅོམ་ལྡན་འདས་ཡུམ་ཆེན་སངས་རྒྱས་སྤྱན་མ་སྐུ་མདོག་སྔོན་མོ་གཡས་འཁོར་ལོ་དང་གཡོན་དུང་ཁྲག་ཅན་ལ་སངས་རྒྱས་རིགས་ཀྱི་

༄༅། །དཔའ་བོ་མཐིང་གས་འཁྲིལ་བ་བཞུགས་ཚུལ་སོགས་གོང་དང་འདྲ་བ་བརྒྱད་ཀའང་ཞལ་ནང་བསྟན་ནོ།། ལྟེ་བ་སྲིད་པ་སྐྱེད་བྱེད་ཀྱི་རྩ་འཁོར་གྱི་དབུས་སུ་རྡོ་རྗེ་རྒྱ་གྲམ་གྱི་སྟེང་དུ་བཅོམ་
ལྡན་འདས་ཡུམ་ཆེན་ཀརྨ་ཌཱ་ཀི་མ་ལྗང་ཀུས་འཁྲིལ་བ་བཞུགས་ཚུལ་ལྟེ་བའི་ལྷ་ཚོགས་ལྟ་བུ། ཕྱི་རིམ་རྩ་འདབ་བཞི་ལ་ལས་ཀྱི་དཔའ་བོ་དཔའ་མོ་ཡབ་ཡུམ་བཞི་ཞལ་ནང་དུ་བསྟན་ནོ།། དེ་ལྟར་སྙིང་གི་རྩ་
འཁོར་གྱི་ལྷ་རྣམས་མ་གཏོགས་འཁོར་ལོ་གཞན་བཞིའི་ལྷ་ཚོགས་ཐམས་ཅད་ཡུམ་ལ་ཡབ་ཀྱིས་འཁྲིལ་ཞིང་རིན་པོ་ཆེ་དང་རུས་པའི་རྒྱན་དྲུག་གསོལ་བ། ཡུམ་རྣམས་གཡས་བརྐྱང་གཡོན་བསྐུམ་དང་། ཡབ་
རྣམས་གཡས་བསྐུམ་གཡོན་བརྐྱང་གར་སྟབས་ཀྱིས་བཞེངས་པ། གཞན་སྤྱི་བོའི་གཙུག་ནས་རྐང་མཐིལ་ཡན་ཆན་ཀྱི་རྩ་ཆེན་རྩ་ཕྲན་གྲངས་ལས་འདས་པའི་ནང་དུ་བ་སྤུའི་བུ་ག་ཚུན་ཆད་མཁའ་འགྲོ་ཏིལ་གྱི་
གང་བུ་ཁ་ཕྱེ་བ་ལྟ་བུས་གང་ཞིང་། ཕྱི་རོལ་གྱི་སྣོད་ཐམས་ཅད་དག་པའི་ཞིང་ཁམས་འོད་ལྔར་འཁྲུག་ཅིང་བཅུད་ཀྱི་སེམས་ཅན་ས་རྡོ་རི་བྲག་སྐྱེ་འགྲོ་རྩི་ཤིང་ནགས་ཚལ་ཐམས་ཅད་ཀྱང་མཁའ་འགྲོ་སྡེ་ལྔའི་རང་
བཞིན་དུ་གྱུར་པ། ཕྱི་ནང་གི་མཁའ་འགྲོ་ཀུན་ཀྱང་སྐུ་མདོག་དཀར་སེར་དམར་ལྗང་མཐིང་ཀ་སོགས་སྣ་ཚོགས་པ་ཕྱག་མཚན་ཡང་གཅིག་ཏུ་མ་ངེས་པ་གཡས་རྣམས་གྲི་གུག་དང་། ཅང་ཏེའུ་སྟེ་སྣ་ཚོགས་

འཛིན་པ། གཡོན་ཐམས་ཅད་ཐོད་པ་ཁྲག་གིས་གང་བ་དང་། གྲུ་མོ་གཡོན་ན་ཁ་ཊྭཱཾ་ཀ་འཆང་ཞིང་སྐུ་བདེ་བ་རྒྱས་པའི་ཉམས་ཅན། ཞབས་གཡས་བསྐུམ་པའི་རྟིང་པ་བྷ་གར་གཏད་ཅིང་གཡོན་བརྐྱང་བ་པདྨ་དང་
ཉི་མ་རོ་ལ་སོགས་པའི་སྟེང་དུ་རིན་པོ་ཆེ་དང་རུས་པའི་རྒྱན་འཁྲོལ་ཞིང་། གར་སྟབས་ལིང་ལིང་མཛད་པའི་ཕྱོགས་མཚམས་ཀྱི་ནམ་མཁའ་ཐམས་ཅད་གང་ནས་ཕཊ་དང་ཕེཾ་དང་འཛབ་དབྱངས་དི་རི་རི་སྒྲོག་པར་
བསམ་ལ། སླར་ཡང་དབྱངས་ཀྱི་སྒོ་ནས་བརྗོད་པའི་ཚིག་གིས་གསལ་འདེབས་པ་ནི། སེམས་ཉིད་སྟོང་ལ་ཆོས་དབྱིངས་ནམ་མཁའི་ངང་། །རང་ལུས་འཇའ་ཚོན་འོད་ལྔའི་གཞལ་ཡས་ཁང་། །སྙིང་དབུས་
པད་སྡོང་ཉི་ཟླའི་གདན་སྟེང་དུ། །གུ་རུ་གཞོན་མཛེས་དཀར་དམར་བཀྲག་མདངས་འཕྲོ། །ཞལ་འཛུམ་རྡོ་རྗེ་ཐོད་པ་ཁ་ཊྭཱཾ་འཆང་། །སྐྱིལ་ཀྲུང་འགྱིང་བག་པད་ཞུ་བེར་ཆས་གསོལ། །མཚན་དཔེའི་རྒྱན་རྫོགས་
སྣང་སྟོང་འོད་སྐུར་གསལ། །གཡས་གཡོན་མཚོ་རྒྱལ་ལྷ་ལྕམ་ཡུམ་དང་བཅས། །ཐོད་ཕྲེང་རིགས་ལྔ་མཚམས་བརྒྱད་ཞི་ཁྲོའི་ཚོགས། །འཁོར་ལོ་རྩ་བྲན་གྲངས་མེད་མཁའ་འགྲོས་གང་། །ཕྱི་རོལ་སྣོད་
བཅུད་མཁའ་འགྲོ་སྡེ་ལྔའི་ཚོགས། །སྣ་ཚོགས་ཕྱག་མཚན་ཅང་ཏེའུ་ཐོད་ཁྲག་འཛིན། །བདེ་སྟོང་ཉམས་རྒྱས་རིན་ཆེན་རུས་རྒྱན་འཁྲོལ། །ཐམས་ཅད་གར་བསྒྱུར་འཛབ་དབྱངས་དིར་དིར་སྒྲོག །ལུས་ནང་

༄༅། །འཇར་གསལ་འོད་ཕུང་དག་པའི་ཞིང་། །དེ་ཉིད་ངང་ལས་མ་གཡོས་སྔགས་འདི་བཟླས། །ཨོཾ་བཛྲ་གུ་རུ་པདྨ་སིདྡྷི་ཧཱུྃ། ཞེས་པའི་བར་གྱིས་གསོལ་བཏབ། བཞི་པ་རང་བཞིན་ཡེ་ཤེས་
ཀྱི་འཁོར་ལོ་སྤྱན་དྲང་བ་ནི། འཁོར་ལོ་ལྔའི་ལྷ་ཚོགས་རྣམས་ཀྱི་གནས་གསུམ་གྱི་ཡིག་འབྲུ་དང་ཁྱད་པར་གུ་རུའི་ཐུགས་ཀའི་ཧཱུྃ་ལས་འོད་ཟེར་མུ་མེད་པ་འཕྲོས་པས་ཕྱོགས་བཅུ་དག་པའི་ཞིང་ཁམས་ཀུན་དང་
ཁྱད་པར་ལྷོ་ནུབ་ཟངས་མདོག་དཔལ་རི་པདྨ་འོད་ཀྱི་ཞིང་ཁམས་དག་པའི་ཕོ་བྲང་ནས་རིག་འཛིན་ཀྱི་སློབ་དཔོན་ཆེན་པོ་པདྨ་འབྱུང་གནས་ཀྱི་ཐུགས་དམ་དང་ཐུགས་རྒྱུད་བསྐུལ་བས་བདག་ལ་བྱིན་གྱིས་རློབས་་་་
པའི་ཕྱིར་རྩ་གསུམ་རྒྱལ་བ་རབ་འབྱམས་དཔའ་བོ་མཁའ་འགྲོའི་ཚོགས་ཀྱིས་བསྐོར་བ་སྤྲིན་ཕུང་གཏིབ་པ་བཞིན་སྤྱན་དྲངས་པར་མོས་ནས་གདུང་ཤུགས་དྲག་པོས་ངག་ཏུ། ཧཱུྃ༔ ཨོ་རྒྱན་ཡུལ་གྱི་ནུབ་བྱང་
མཚམས༔ པདྨ་གེ་སར་སྡོང་པོ་ལ༔ ཡ་མཚན་མཆོག་གི་དངོས་གྲུབ་བརྙེས༔ པདྨ་འབྱུང་གནས་ཞེས་སུ་གྲགས༔ འཁོར་དུ་མཁའ་འགྲོ་མང་པོས་བསྐོར༔ ཁྱེད་ཀྱི་རྗེས་སུ་བདག་བསྒྲུབ་ཀྱིས༔ བྱིན་
གྱིས་རློབས་ཕྱིར་གཤེགས་སུ་གསོལ༔ གུ་རུ་པདྨ་སིདྡྷི་ཧཱུྃ༔ ཞེས་ལན་གསུམ་གྱིས་སྤྱན་དྲངས་ལ་ལུས་དཀྱིལ་གྱི་ལྷ་ཚོགས་རྣམས་ལ་གཉིས་སུ་མེད་པར་ཐིམ་པར་བསམ། ལྔ་པ་ནི་དེ་ལྟ་བུས་ལུས་དཀྱིལ་གྱི་

འཁོར་ལོ་ལྔའི་ལྷ་རྒྱན་དྭངས་པ་དེ་ཉིད་ལ་སེམས་རྩེ་གཅིག་ཏུ་བཞག་སྟེ། དེ་ཡང་དཔེར་ན་མེ་ལོང་གི་ནང་དུ་གཟུགས་བརྙན་ཤར་བའམ། ཆུ་ནང་དུ་ཟླ་བའི་གཟུགས་ཤར་བ་ལྟ་བུ་འཁོར་ལོའི་ལྷ་ཚོགས་རྣམས་
དྭངས་གསལ་གཡོ་བ་མེད་པ་དཀྱིལ་འཁོར་བདེ་གསལ་སྟོང་པ་ཉིད་དུ་འཆར་བའི་ཤེས་པ་ཇི་སྲིད་མི་སྐྱེ་བའི་བར་བསླབ་པར་བྱའོ།། དེ་སྐྱེ་ན་འཇུག་པ་ལ་བཟླས་པར་བྱ་སྟེ། དྲུག་པ་ནི་དེ་ནས་སྙིང་གི་གུ་རུའི་
ཐུགས་ཀར་པད་ཟླའི་སྟེང་དུ་ཐུགས་སྲོག་ཧཱུྃ་ཡིག་མཐིང་ཀའི་མདུན་ནས་བརྩམས་ཏེ་གཡས་སྐོར་དུ་ཨོཾ་བཛྲ་གུ་རུ་པདྨ་སིདྡྷི་ཧཱུྃ། ཞེས་འཁོད་པར་གྱུར་པའི་ཐུགས་སྲོག་སྔགས་ཕྲེང་དང་བཅས་པ་ལས་འོད་ཟེར་
འཕྲོས༑ ཕྱོགས་དུས་ཀྱི་བླ་མ་རིག་འཛིན་རྒྱལ་བ་སྲས་དང་བཅས་པ་ཐམས་ཅད་མཆོད། སྐུ་གསུང་ཐུགས་ཀྱི་བྱིན་རླབས་དངོས་གྲུབ་དང་ནུས་པ་ཐམས་ཅད་འོད་ཟེར་དཀར་དམར་མཐིང་གི་རྣམ་པར་བསྡུས་
ནས༑ རང་གི་གནས་གསུམ་དུ་ཐིམ་པས་སྒྲིབ་གཉིས་བག་ཆགས་དང་བཅས་པ་དག དབང་བཞི་རྫོགས་པར་ཐོབ་པར་བསམ་པ་ནི་བདག་དོན་བྱིན་རླབས་བསྡུ་བའི་བཟླས་པའོ།། ཡང་འོད་ཟེར་ཐམས་ཅད་
འཕྲོས་སྣོད་བཅུད་ཐམས་ཅད་ཁྱབ། སྣོད་བཅུད་ཐམས་ཅད་དག་པའི་ཞིང་ཁམས་སུ་གྱུར། བཅུད་ཀྱི་སེམས་ཅན་རྣམས་ཀྱི་སྒོ་གསུམ་གྱི་སྡིག་སྒྲིབ་སྦྱངས། མཁའ་འགྲོ་སྡེ་ལྔའི་རང་བཞིན་དུ་གྱུར་པར་བསམ་

༄༅། །པ་ནི། གཞན་དོན་ཕྲིན་ལས་ཀྱི་བཟླས་དམིགས་སོ། །དེའི་ངང་ལས་སྣང་བ་ལྷ། སྒྲ་གྲགས་སྔགས། དྲན་རྟོག་མཐའ་བྲལ་བློ་འདས་ཆེན་པོ་ཤེས་པའི་ངང་ནས་ཨོཾ་བཛྲ་གུ་རུ་པདྨ་སིདྡྷི་
ཧཱུྃ༑ ཞེས་མི་ཚིག་གིས་བར་མ་ཆོད་པར་བཟླས་ལ་འཇུག་གོ། དེ་ལྟར་བསྙེན་པ་བརྒྱ་སྟོང་སོགས་སོང་བའི་མཇུག་ཏུ་དབྱངས་གསལ་ཡི་གེ་བརྒྱ་པ་ཚར་གསུམ་གྱིས་ལྷག་ཆད་ཁ་བཀང་། དེ་དག་ནི་དངོས་
གཞིའི་རིམ་པའོ།། གསུམ་པ་རྗེས་ཀྱི་མཆོད་བསྟོད་ཉེར་བསྡུ། བསྔོ་སྨོན་ཤིས་བརྗོད་དེ། ཡིག་བརྒྱ་སོང་བའི་རྗེས་དེ་མ་ཐག་པར་དངོས་བཤམས་ཡིད་སྤྲུལ་གྱི་མཆོད་པ་ནམ་མཁའ་གང་བ་ཙམ་མཆོད་པའི་ལྷ་
དང་ལྷ་མོ་དཔག་ཏུ་མེད་པ་འཕྲུལ་དགའི་ཚུལ་དུ་ལུས་དཀྱིལ་འཁོར་ལོ་ལྔའི་ལྷ་ཚོགས་སྣོད་བཅུད་དག་པ་ལྷའི་འཁོར་ལོར་ཤར་བ་རྣམས་མཆོད་པར་བལྟས་ལ། ཨོཾ་བཛྲ་གུ་རུ་ས་པཱ་རི་ཝ་ར་ཨརྒྷཾ། པདྱཾ། པུཥྤེ།
དྷུཥྤེ༑ ཨ་ལོ་ཀེ། གྷནྡྷེ། ནེ་ཝིདྱ། ཤཔྟ་པཱུ་ཙ་ཧོ། ཞེས་ཕྱག་རྒྱ་དང་བཅས་པས་མཆོད་ལ། བསྟོད་པ་ནི། ཧྲཱིཿ མ་བཅོས་སྤྲོས་བྲལ་བླ་མ་ཆོས་ཀྱི་སྐུ། །བདེ་ཆེན་ལོངས་སྤྱོད་བླ་མ་ཆོས་ཀྱི་རྗེ། །པད་སྡོང་
ལས་འཁྲུངས་བླ་མ་སྤྲུལ་པའི་སྐུ། །སྐུ་གསུམ་རྡོ་རྗེ་འཆང་ལ་ཕྱག་འཚལ་བསྟོད། །སྐུ་ནི་མི་འགྱུར་ཀུན་ཏུ་བཟང་པོའི་སྐུ། །གསུང་ནི་མི་འགགས་མཉམ་ཉིད་རིག་པའི་གསུང་། །ཐུགས་ནི་མི་གཡོ་སྨྲ་བསམ་

བརྗོད་ལས་འདས། །སྐུ་གསུང་ཐུགས་ལྡན་པདྨ་རྒྱལ་ལ་བསྟོད། །འགྲོ་བའི་དོན་དུ་ཡིད་བཞིན་ནོར་བུའི་སྐུ། །བཀྲ་ཤིས་ཡོན་ཏན་དུ་མས་བརྒྱན་པའི་སྐུ། །འཇིག་རྟེན་དབང་བསྒྱུར་པདྨ་རྒྱལ་པོའི་སྲས། །རྡོ་རྗེ་
ཐོད་ཕྲེང་རྩལ་ལ་ཕྱག་འཚལ་བསྟོད། །ཞི་བའི་ལས་མཛད་རྡོ་རྗེ་ཐོད་ཕྲེང་རྩལ། །རྒྱས་པའི་ལས་མཛད་རིན་ཆེན་ཐོད་ཕྲེང་རྩལ། །དབང་གི་ལས་མཛད་པདྨ་ཐོད་ཕྲེང་རྩལ། །མངོན་སྤྱོད་ལས་མཛད་ཀརྨ་ཐོད་
ཕྲེང་རྩལ། །ཐམས་ཅད་ལྷུན་གྲུབ་བུདྡྷ་ཐོད་ཕྲེང་རྩལ། །ཕྲིན་ལས་རྫོགས་པའི་རྗེ་ལ་ཕྱག་འཚལ་བསྟོད།། ཧྲཱིཿ དུས་གསུམ་སངས་རྒྱས་ཀུན་གྱི་ངོ་བོ་ཉིད། །བྱིན་རླབས་རྩ་བ་ཨོ་རྒྱན་ཆོས་ཀྱི་རྗེ། །འགྲོ་
མགོན་པདྨ་འབྱུང་གནས་སྤྲུལ་པའི་སྐུ། །དྲིན་ཅན་བླ་མའི་ཚོགས་ལ་ཕྱག་འཚལ་བསྟོད། །ཞི་ཁྲོ་ཡི་དམ་འདུས་པའི་རང་བཞིན་ཅན། །དངོས་གྲུབ་རྩ་བ་ཐུགས་རྗེ་སྤྱན་རས་གཟིགས། །རྟ་མགྲིན་དབང་ཆེན་
འཁོར་འདས་སྤྱི་དཔལ་གཙོ། །ཡི་དམ་ལྷ་ཚོགས་རྣམས་ལ་ཕྱག་འཚལ་བསྟོད། །མ་མོ་མཁའ་འགྲོ་ཡོངས་ཀྱི་གཙོ་མོ་སྟེ། །བར་ཆད་སེལ་མཛད་རྡོ་རྗེ་ཕག་མོའི་སྐུ། །རིགས་བཞིའི་བདག་མོ་གསང་བ་ཡེ་
ཤེས་ཡུམ། །མ་སྲིང་མཁའ་འགྲོའི་ཚོགས་ལ་ཕྱག་འཚལ་བསྟོད། །བླ་མ་ཡི་དམ་མཁའ་འགྲོའི་ཚོགས་བཅས་ལ། །བདག་གཞན་རབ་གུས་གདུང་བའི་གསོལ་བ་འདེབས། །ཁྱེད་ཀྱི་ཡེ་ཤེས་ཐུགས་རྗེའི་བྱིན་

༄༅། །རླབས་ཀྱིས། །མི་རྟོག་ཏིང་འཛིན་ཡེ་ཤེས་བསྐྱེད་དུ་གསོལ། །ཉམས་རྟོགས་རིག་པའི་རྩལ་ཆེན་སྦར་དུ་གསོལ། །སྐུ་གསུམ་ཞིང་ཁམས་འབྱོང་བར་མཛད་དུ་གསོལ། །བསྐྱེད་རྫོགས་
དོན་གཉིས་འབྲས་བུ་ཁོང་ཆུད་ནས། །ཕྱིར་མི་ལྡོག་པའི་ས་ཆེན་ཐོབ་ནས་ཀྱང་། །སེམས་ཅན་ཐམས་ཅད་སངས་རྒྱས་མ་ཐོབ་བར། །འགྲོ་བའི་དོན་དུ་ལྷུན་གྲུབ་འབྱུང་བར་ཤོག །ཅེས་པས་བསྟོད་ཅིང་གསོལ་བ་
བཏབ༑ གཉིས་པ་ཉེར་བསྡུས་ནི། དག་པའི་སྣོད་བཅུད་ཐམས་ཅད་འོད་དུ་ཞུ་ནས་རང་ལ་ཐིམ། དེ་ཡང་འཁོར་ལོ་ལྔ་ལ་ཐིམ། འཁོར་ལོ་ལྔའི་ལྷ་ཡང་ཡས་མས་ནས་རིམ་གྱིས་ཞུ་བ་སྙིང་ཀའི་ལྷ་ཚོགས་ལ་ཐིམ།
ཞི་ཁྲོ་མཚན་བརྒྱད་ཐོད་ཕྲེང་རིགས་ལྔ་རྣམས་ཀྱང་གུ་རུའི་སྐུར་བསྡུས། གཡས་གཡོན་གྱི་ལྷ་ལྕམ་མཚོ་རྒྱལ་གཉིས་གུ་རུའི་གཡས་གཡོན་ནས་འོད་དུ་ཞུ་ཞིང་ཐིམ། གུ་རུ་ཉིད་ཀྱང་མཐའ་ནས་དབུས་སུ་རིམ་གྱིས་
ཡལ་ནས་ཐུགས་སྲོག་ཧཱུྃ་ལ་ཐིམ་ཞིང་དེ་ཡང་རིམ་བཞིན་གྱེན་རྫོགས་ཐིག་ལེ་ན་དཱའི་བར་ཆ་ཕྲ་བར་གྱུར་པ་དེ་ཡང་ནམ་མཁའ་ལ་འཇའ་ཡལ་བ་ལྟར་གྱུར་པའི་ངང་སྤྲོས་བྲལ་སྟོང་པ་ཉིད་ཀྱི་ངང་ལ་དར་གཅིག་བློ་་་
བཞག་ལ་སླར་ཡང་སྣང་གྲགས་འགྱུ་གསུམ་ལྷ་སྔགས་ཆོས་ཉིད་ཀྱི་རོལ་པར་བལྟས་ལ་ཐུན་གྱི་ལྷར་ལྡང་ངོ་།། རྗེས་དགེ་བ་སེམས་ཅན་གྱི་དོན་དུ་བསྔོ་ཞིང་སྨོན་ལམ་གདབ་པ་ནི། དགེ་བ་འདི་ཡིས་མྱུར་དུ་

བདག །མ་ཧཱ་གུ་རུ་འགྲུབ་གྱུར་ནས། །སོགས་བརྗོད་ཅིང། མ་ཧཱ་གུ་རུའི་བྱིན་རླབས་ཀྱིས༔ བདག་སོགས་ཚེ་རབས་ཐམས་ཅད་དུ༔ སོགས་སྨོན་ལམ་གྱི་རིམ་པའང་མཐའ་རྒྱས་ཤིས་བརྗོད་སོགས་བྱ།
འདི་ནི་དྲག་པོ་ཐུགས་ཀྱི་བསྒྲུབ་པའི་གོང་བསྙེན་དུ་གཏོང་བ་ནང་སྒྲུབ་རིག་འཛིན་གདུང་སྒྲུབ་ཐེམ་མེད་ནང་ཚན་ལ་རིག་འཛིན་ཞི་བ་རྩ་བའི་སྒྲུབ་ཐབས་ལས་ཅན་རྗེ་འབངས་ལྔ་ལ་གདམས་པའི་སྙན་བརྒྱུད་ཐུན་་་་
མོང་མ་ཡིན་པ་གསང་སྒྲུབ་མཐིང་ཀའི་གོང་བསྙེན་དུ་གཏོང་བ་རིག་འཛིན་གོང་མ་རྣམས་ཀྱི་ཕྱག་བཞེས་ཅན་འདི་ལུས་དཀྱིལ་དང་། བསྐྱེད་བཟླས་རྫོགས་གསུམ་གྱི་དམིགས་པའི་རིམ་པ་རྣམས་གསལ་པོར་མི་
སྣང་བས་ཞལ་ཁྲིད་ཁོ་ནར་བརྟེན་དགོས་པས། དཔྱད་དང་པའི་ལས་ཅན་འགར་དམིགས་པ་གསལ་བྱེད་དང་། གོ་ཡུལ་བརྡའ་ཆགས་པར་ཕན་ཐོགས་སུ་རེ་སྟེ་ཆུ་བབས་སུ་བསྒྲིགས་པ་ཡིན་ཅིང་། འདིའི་ཐོག་
ནས་བསྙེན་མཚམས་སོགས་ལ་འཇུག་ཚེ་ཡར་ངོ་མར་ངོའི་ཚེས་བཅུ་གང་རིགས་དང་བསྟུན་ཐོག་སྒོ་དྲུང་དུ་རྒྱལ་ཐོ་བརྩིགས་པ་དང་མལ་འོག་ཏུ་གཡུ་དྲུང་བྲི་བ་སོགས་སྤྱི་ལྟར་ནས་ཐུགས་སྒྲུབ་འདུས་པའི་ལས་་་
བྱང་བཀའ་སྲུང་མཆོད་པ་བཅས་རྒྱས་པར་བཏང་ཞིང་དངོས་གྲུབ་བླང་བ་རྗེས་ཆོག་རྣམས་དཀྱུས་ལྟར་བྱས་རྗེས། འདི་ཉིད་ཀྱི་བསྙེན་སྒྲུབ་དགོང་ཐུན་ནས་དབུ་ཚུགས་པར་བྱས་ཤིང་ཐུན་བཞིའི་རིམ་པ་སྤྱོད་ཚུལ་

༄༅། །རྗེས་འགྲོ་སོགས་མཚམས་སྤྱིའི་ཆིངས་ལྟར་བྱ་ཞིང་། དུས་བསྙེན་ནི་ཟླ་བ་གཅིག་གམ་གསུམ་ལ་སོགས་པ་སྟེ། རྩ་བར། ཟླ་གསུམ་གཅིག་གི་བསྙེན་པ་བྱ༔ ཞེས་དང་། འདི་ནི་
དངོས་ཉམས་རྨི་ལམ་དུ༔ ཨོ་རྒྱན་ཡུལ་མཐོང་དཔལ་རིའི་རྩེར༔ པདྨ་བདག་དང་ཞལ་མཇལ་ཞིང་༔ ལུང་བསྟན་དག་སྣང་དཔག་མེད་འབྱུང་༔ ཞེས་སོགས་གསུངས་ཤིང་། ཐུན་མཚམས་རྣམས་སུ་ལེའུ་
བདུན་མ་སོགས་གསོལ་འདེབས་ཀྱི་རིམ་པ་ལ་འབད་ཅིང་རྟག་པར་གུ་རུ་སྙིང་ཐག་པ་ནས་གསོལ་བ་འདེབས་སོ།། གནད་རྣམས་བླ་མའི་ཞལ་ལས་ཞུས་པའི་དོན་རྣམས་ནི་གོང་དུ་ཕྱིན་ཅི་མ་ལོག་པར་བཀྲོལ་བ་
རྣམས་སོ།། གྲངས་བསྙེན་ནི་འབྲུ་འབུམ། མཚན་བསྙེན་ལ་ནི་རྩིས་གདབ་མེད་དོ།། དེ་ལྟར་ཡང་ཟབ་བླ་མ་བསྒྲུབ་པའི་ཐབས། །བྱ་སླ་ཚེགས་ཆུང་དོན་ཆེ་འབྲས་འབྱིན་པས། །སྐལ་ལྡན་རྣམས་ཀྱིས་བྱང་ཆུབ་
མྱུར་ཐོབ་ལམ། །རིག་འཛིན་བརྒྱུད་པའི་ཞལ་ལུང་བླ་ན་མེད། །མ་གབ་མངོན་ཕྱུང་ལེགས་པར་བཤད་པ་འདི། །ཐར་འདོད་བློ་ཡི་མུན་སེལ་མཆོག་གྱུར་ནས། །སྨིན་གྲོལ་དོན་གཉིས་འདོད་པ་མཐར་ཕྱིན་
ནས༑ །ངེས་ལེགས་སྐུ་བཞིའི་འབྲས་བུ་ཐོབ་གྱུར་ཅིག། ཅེས་རིག་འཛིན་ཞི་བའི་སྒྲུབ་ཐབས་ཀྱི་དམིགས་རིམ་གསལ་བྱེད་འདི་ནི་ཟབ་མོའི་ལམ་བཟང་འདི་ལ་མོས་ཤིང་ཉམས་སུ་ལེན་པ་འགའི་དོན་དུ་རྒྱལ་ཁམས་

པ་བློ་གྲོས་མཐའ་ཡས་འོད་ཟེར་གྱིས་དམ་པ་གོང་མའི་ལུང་བསྟན་བྱིན་གྱིས་བརླ